**Dă-mi, Doamne, înapoi**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- La știri se-anunță zilnic o furtună,

Pe mapamond se plimb-un cataclism,

E lumea tot mai tristă și nebună,

Pământul suferă de rahitism,

Eu mai privesc spre cer și mă doboară

Un dor intens să pribegim în doi

Prin insule grecești ca-n prima seară

A facerii... Dă-mi, Doamne, înapoi

Din flacăra speranței o scânteie,

Puterea de-a mă ridica în zbor,

Nu-mi pasă dacă lumea își încheie

Povestea ei... eu ard mistuitor.

- Nu mai citesc ziarele de-o vreme,

Nici n-am habar pe care continent

Sunt veri de foc sau iernile extreme,

Oricum ar fi îmi e indiferent.

Dac-am putea pleca-ntr-o croazieră

În altă lume, numai tu și eu,

Ţi-aş fi probabil muză, parteneră,

Iar tu, poetul sufletului meu,

Mi-ai scrie poezii despre dorință

Pe coapsele aprinse de păcat,

Dă-mi, Doamne, înapoi, drept locuință,

Un țărm pustiu cu vers capitonat.

Ioan Grigoraș Liliana Trif